Charlotte Fischer (RV), 2006-11-08:
Dette lovforslag rummer både skidt og kanel.
Det rummer faktisk rigtig mange elementer, og mange af dem er vi meget enige i og synes er positive.
Der er dog et element, vi er imod, og det er, som det er fremgået af debatten i dag, forslaget om at sænke frit valg-garantien til 1 måned. Vi synes, det er en helt forkert prioritering.
Vi står i en tid, hvor der mangler over 1.000 speciallæger og sygeplejersker, og vi synes ærlig talt, det ville være meget bedre at satse på at gøre noget ved de største problemer, og et af dem mener vi er de interne ventetider.
Når vi læser høringssvarene, synes vi også, at begejstringen mangler.
Sygeplejeetisk Råd siger, at det er betænkeligt, Sundhedskartellet taler om forværret arbejdsmiljø og skævvridning, Patientforeningen Danmark vil hellere prioritere de interne ventetider, Sind er slet og ret imod, og Forbrugerrådet sår tvivl om, hvorvidt ressourcerne udnyttes hensigtsmæssigt – ja, jeg kunne blive ved.
Men Den Almindelige Danske Lægeforening er dog så venlig, at de tager den nye frist til efterretning.
Vi synes, regeringen skulle droppe det.
Lad os få at vide, hvordan det står til med de interne ventetider, og virkelig sætte ind her.
Vi har tidligere fået at vide, at ministeren nu kommer med et opdateret landspatientregister, og det er måske noget af svaret på det, vi savner.
Vi synes, at lige nu foregår det hele i blinde, vi aner ikke, hvad det koster, og i virkeligheden burde man bruge det, som det nu koster, et helt andet sted.
Vi synes, at begge dele er naturlige redskaber i udviklingen af et moderne sundhedsvæsen og rummer en masse fordele.
Det er selvfølgelig også et spørgsmål, om vi tør bruge de fordele, og for os at se er det store spørgsmål: Hvem skal have adgang?
Et eller andet sted kunne man jo godt spørge, hvorfor det ikke er sådan, at der skal være ensartede krav og vilkår, både når det gælder den elektroniske patientjournal og Medicinprofilen.
Hvem er det egentlig, der skal have ret til at få oplysningerne?
For os at se er it et slags demokratisk brækjern for mere åbenhed
, og det synes vi der også i denne sammenhæng skal gøres brug af.
Derfor vil jeg sige, at det er et mål for os, at også patienterne får adgang til de elektroniske patientjournaler.
Det gælder jo allerede for Medicinprofilen, og vi synes egentlig ikke, der er nogen begrundelse for, at det ikke også skulle gælde for de elektroniske patientjournaler.
Det er helt naturligt, at man som patient kan se på sigt, at de og de har læst i ens journal i den og den anledning.
Vi synes også, det må være et politisk ansvar at sikre, at alle, der indgår i behandlingen – altså ikke kun læger, sygeplejersker og jordemødre, men f.eks. også fysioterapeuter og ergoterapeuter – får mulighed for at bruge dette redskab, for ellers får vi simpelt hen ikke nytte af det perspektiv, der ligger i patientjournalen.
Sikkerhed og kontrol er meget vigtigt, hvis alt skal lykkes, og vi synes måske, at lovforslaget er meget teknisk og pakker det lidt af vejen.
Vi savner egentlig en erklæring om, at et tårnhøjt sikkerhedsniveau er meget vigtigt, hvis lovforslaget bliver vedtaget.
Alt i alt vil jeg sige, at vi stærkt støtter bestemmelserne i forslaget.
Vi synes måske ikke engang, at de går vidt nok, når det gælder elektronisk patientjournal og Medicinprofil, for vi tror, de vil være med til at skabe et bedre sundhedsvæsen.
Men vi er imod frit valg-garantien, og da vi mener, det er vigtigt, at vi som politikere kan prioritere, betyder det samlet set, at vi nok ender med at stemme hverken for eller M013s08560926tojo.fm Page 904 Friday, January 5, 2007 12:54 PM imod lovforslaget, og det er rigtig ærgerligt, i og med at der er mange gode elementer i det.
Til sidst vil jeg lige bemærke, at der har været rejst en debat om medicintilskud, som er et lille element i forslaget, og om spørgsmålet om en bagatelgrænse.
Vi synes faktisk, man skal kigge på det, for der er noget, der tyder på, at skifteriet mellem medicinske præparater er gået lidt for vidt.
Vi synes, man skal kigge bredt på det, for der er jo også et spørgsmål om generisk ordination, og det kunne måske være med til at løse problemet for de patienter, der hele tiden skal skifte præparater og bliver forvirrede, fordi der hele tiden står et nyt navn på pakningen.
Jeg synes i virkeligheden, man skal se bredere på det, men vi er meget åbne over for at drøfte det.